નવી દિલ્હી: સરકાર ન્યૂનતમ સમર્થન મુલ્ય પર ખેડૂતો પાસેથી ખરીદવામાં આવેલા ધાનને ચોખાની મિલોને આપતી હોય છે અને ચોખા તૈયાર કરાવતી હોય છે. વેબસાઇટ કોબ્રા પોસ્ટનો દાવો છે કે, આ પ્રક્રિયામાં હજારો કરોડનો ગોટાળો થઇ રહ્યો છે. સીએજીના રિપોર્ટનો હવાલો આપતા કોબ્રા પોસ્ટનું કહેવુ છે કે, આ કૌભાંડ ટુ-જી અને કોલસા કૌભાંડની જેમ મોટાપાયે થયું છે અને તેનો આંકડો રૂ.૧ લાખ કરોડ હોવાનું જણાવાયું છે. દાવો એવો કરવામાં આવી રહ્યો છે કે, જે ચોખાની મિલોને સરકાર ધાન આપે છે તે મિલો ચોખા તૈયાર કરવાની પ્રક્રિયા દરમિયાન મળેલી બાય પ્રોડકટથી કરોડો રૃપિયા કમાય છે. રિપોર્ટમાં જણાવાયું છે કે, કેન્દ્ર અને રાજય સરકારોની ખોટી નીતિઓને કારણે ધાનમાંથી નીકળેલા ફોતરા, તૂટેલા ચોખા વગેરે મિલો પાસે જ રહી જાય છે અને તે માટે તેઓની પાસેથી એક રૃપિયો પણ લેવામાં આવતો નથી. ચોખાની મિલો આ બાય પ્રોડકટને વેચીને કરોડો રૂપિયાની કમાણી કરે છે પરંતુ સરકારની તિજોરીમાં એક પણ રૃપિયો આવતો નથી.